寄守堅覺初二僧
作者：蘇舜欽
朝代：宋

paragraphs: 曾携舊書卷，來宿古禪林。
方外求知性，詩中得賞音。
爐開山夜靜，門掩雪天陰。
杌上一寒硯，燈前三苦吟。
韵强顔汗落，句切鬢絲侵。
玉就還重琢，河窮更遠尋。
穴爭探乳虎，沙獨揀良金。
字穩天星轉，篇終海月沈。
唱酬同記錄，得失暗規箴。
木鐸不徇路，薰風難和琴。
半生誰引手，中道比分襟。
分野三吳闊，年華二紀深。
師方傳祖印，我欲謝朝簪。
嶺外烟嵐地，湖邊雲水心。
情悰張翰鱠，夢想陸機禽。
松下莓苔石，何年重訪臨。